**Leksiýa 9. Demir ýol ulagynda ulanyş harajatlar**

9.1. Demir ýol ulagdaky ulanyş harajatlar.

9.2. Demir ýol ulagynda harajat görnüşi.

9.3. Demir ýol ulagda serişde tygşytlamak meselesi.

9.1. Demir ýol ulagynda ýük we ýolagçy gatnatmak bilen baglanyşykly demir ýola edilýän gündelik çykdajylar *ulanyş harajaty* düzýär. Demir ýol ulagyň ulanyş harajaty şu aşakdaky çykdajylardan durýar:

* *zähmet haky çykdajy;* ol harajatlar kärhananyň esasy önümçilik, şeýle hem, ulanyş işi bilen meşgullanýan işgärlere zähmet haky görnüşinde edilýän çykdajylardyr.
* *durmuş hajaty çykdajy;* ol işgäriň durmuş, medisina ätiýaçlandyrylyşy; pensiýa, ilatyň iş bilen meşgullyk fondy üçin tutumlary öz içine alýar.
* *maddy we material çykdajy;* ol satyn alnan materiallaryň bahasyny; hereket edýän düzümi, hemişelik gurluşlary, enjamlary, desgalary saklamaga we abatlamaga, ätiýaçlyk şaý, ýörite geýim satyn almaga edilýän çykdajylary öz içine alýar.
* *ýangyç we energiýa çykdajy;* ol otlylary çekmäge, desgalary gyzdyrmak, yşyklandyrmak we beýleki tehnologiki maksatlar üçin satyn alnan energiýa hem-de ähli ýangyç görnüşini hasaba alýar.
* *esasy fondyň ulanylyşy bilen baglanyşykly çykdajy;* ol bellenen kada we baha laýyklykda esasy fondlaryň doly dikeldilmegi üçin ulanyş tutumlaryny meýilleşdirýär we hasaba alýar.

Ulanyş harajatyň möçberine daşama göwrümi, öňdebaryjy tehnologiýanyň ornaşdyrylyşy, ulagyň tehniki enjamlaşdyrylyşy, tehniki serişdeleriň ulanyş we täzeleniş depgini, zähmetiň hilini ýokarlandyrmak we zähmeti höweslendirmek, serişdeleriň ulanylyşyny we harçlanyşyny kadalaşdyrmak ýaly faktorlar uly täsir edýär. Demir ýol ulagyny tehniki taýdan täzeçe guramagyň, ýagny, elektrik we teplowoz çekijileri giňden ornaşdyrmagyň ähmiýeti ulydyr.

Demir ýol ulagyň ulanyş harajatyny *esasy* we *umumy hojalyk*; *göni* we *gytaklaýyn* ýaly toparlara bölüp bolar. Esasy harajatlar daşama işi bilen, umumy hojalyk harajatlary bolsa önümçilige hyzmat etmek, hojalyga ýolbaşçylyk etmek bilen baglanyşyklydyr. Göni harajatlar kesgitli işiň, gytaklaýyn harajatlar bolsa köpsanly işiň ýerine ýetirilmegini, meselem, ýol hojalygyna edilýän çykdajylar diňe bir ýük daşamagy däl-de, eýsem, ýolagçy gatnatmagy hem göz öňünde tutýar.

Ulanyş harajatlary meýilleşdirmek we ony hasaba almak «Demir ýollardaky esasy işleriň harajatlarynyň sanawy» esasynda alnyp barylýar. Ähli esasy harajatlar daşama işleri üçin meýilleşdirilýär we degişli hojalyk edaralary, ýagny, ýolagçy, ýük we telekeçilik işi, daşamak, lokomotiw, wagon, ýol, raýat gurluşlary, signal we aragatnaşyk, elektrik üpjünçiligi boýunça hasaba alynýar. Aýratyn, önümçilik ýa-da birmeňzeş işler bilen baglanyşykly hojalyk harajatlary harajatlaryň degişli maddasynda bilelikde görkezilýär. Harajatlaryň her bir maddasy kesgitli belgilenişe hem-de degişli görkezijä eýedir.

9.2. Demir ýol ulagda ulanyş harajaty ýük hem-de ýolagçy gatnatmakda harç edilýän pul görnüşindäki çykdajy emele getirýär. Oňa zähmet haky, ulag işe sarp edilýän ýangyç, elektroenergiýa, çalgy ýag we material, ätiýaçlyk şaý satyn almaga, esasy fondy saklamaga we abatlamaga edilýän çykdajylar degişli.

Ulanyş harajaty meýilleşdirmek daşamany, hereket edýän düzümiň işini, zähmeti, ykdysady we durmuş taýdan ösüşi meýilleşdirmek esasynda işlenip düzülýär. Onda daşama göwrümi amal etmäge zerur bolan material, ýangyç, elektroenergiýa satyn almak üçin pul serişde, zähmet haky we beýleki çykdajylar göz öňünde tutulýar. Ulanyş harajat meýilnama ýol tory boýunça umumylykda, şeýle hem, ýol, ýol bölümi hem-de awiaulag kärhana boýunça aýratyn düzülýär. Ykdysadyýetiň beýleki pudaklarynda bolşy ýaly ulag önümiň hem bahasy, özüne düşýän gymmaty bar. Ulag önümiň bahasy iki zada garaşly bolýar:

1. ulanylan önümçilik fonduň bahasyna;
2. ulag işiň netijesinde täzeden emele gelýän baha.

Ulag önümiň özüne düşýän gymmatyny ulanylan önümçilik we aýlanyşyk fonda edilen çykdjy, şeýle hem, zähmet haky görnüşindäki çykdajy düzýär. Howa ulag kärhanada ulanyş harajatyň şu görnüşi tapawutlanýar:

1. ýönekeý;
2. toplumlaýyn.

*Ýönekeý çykdajy* ulag üçin ýangyja we çalgy ýaga, amortizasiýa, ulag serişde abatlamaga edilýän çykdajydyr, beýleki çykdajylar *toplumlaýyn çykdajyny* emele getirýär. Oňa ulag işgärleriň zähmet haky, durmuş ätiýaçlandyryş, demir ýol menzili, ýoly saklamak bilen baglanyşykly çykdajy degişli.

Demir ýol ulagyndaky ulanyş harajatda şu çykdajylar tapawutlandyrylýar:

1. göni;
2. gytaklaýyn;
3. esasy;
4. goşmaça (nakladnoý).

*Göni çykdajy* bir ulag işi amal etmäge, *gytaklaýyn çykdajy* bolsa birnäçe ulag işi ýerine ýetirmäge edilýän çykdajydyr. *Esasy çykdajy* göni ulag işi ýerine ýetirmäge edilýän çykdajy, *goşmaça (nakladnoý) çykdajy* bolsa ulag işe hyzmat etmek we ony dolandyrmak bilen baglanyşykly çykdajydyr. Şoňa görä goşmaça (nakladnoý) çykdajy howa ulagy dolandyrmaga we ulag işe hyzmat etmäge zerur bolan çykdajy diýlip atlandyrylýar. Ulanyş harajatyň dürli ugur boýunça görnüşe bölünmegi ulag işe göni täsir etmeýän çykdajyny aşaklatmaga mümkinçilik berýär. Ol administratiw-dolandyryş diwanyndaky işgär sany kemeltmäge hem ýardam edýär.

9.3. Ýük daşamagyň (ulag işiň, hyzmatyň) özüne düşýän gymmatyna häsiýetnama bermek üçin iki görkezijiden peýdalanylýar:

1. daşama görnüşiň deňeşdirme özüne düşýän gymmatynyň üýtgemegi;
2. harajat derejesi.

Daşama işe demir ýol ulag kärhanasy tarapyndan amal edilýän ýük hem-de ýolagçy gatnatmak bilen baglanyşykly ähli daşama iş degişlidir. Bu ýerde daşama iş görkeziji derňelip, deňeşdirilýän daşama görnüşiň özüne düşýän gymmatynyň pes ululygy kesgitlenýär. Ol daşama işe edilýän harajaty peseltmegiň ýolyny tapmaga ýardam edýär. Harajatyň derejesi daşamanyň meýilleşdirilen özüne düşýän gymmatynyň baha görnüşindäki hakyky daşama göwrüme bolan gatnaşygy bolup, daşamada özüne düşýän gymmatyň artyşyny häsiýetlendirýär. Demir ýol ulag kärhanada önümiň özüne düşýän gymmat derejesine şu faktorlar täsir edýär:

* demir ýol ulag önüm möçberiň we onuň gurluşynyň üýtgemegi;
* daşama ugruň üýtgemegi;
* ulag işiň tehniki derejesiniň ýokarlanmagy;
* ulaga degişli bolmadyk faktorlaryň üýtgemegi; (ýangyç, elektroenergiýa we material bahanyň, aeroport hakyň we ýygymyň, amortizasion we salgyt ulgamyň üýtgemegi).

Demir ýol ulagy bilen ýük daşamakda özüne düşýän gymmaty peseltmegiň esasy ýoly şular bolup durýar:

* demir ýol parky ösdürmek;
* demir ýollary elektrikleşdirmek;
* zähmet öndürijiligi ýokarlandyrmak;
* nyrh goýmakda garaşsyz ýörelgeden ugur almak;
* hili saklamak bilen arzan materialdan peýdalanmak;
* maddy-tehniki üpjünçiligi, önümçiligi, zähmeti kämilleşdirmek;
* önümçilik (zähmet, material, energetiki) serişde hasaba almagy kämilleşdirmek;
* ulag serişdäniň ulanyş möhletini uzaltmak.

Ýük daşamagyň özüne düşýän gymmatynyň aşaklamagy halk hojalygyň ulag çykdajysynyň pes bolmagyna getirýär. Ulag çykdajy bolsa senagat önümi öndürmekde edilýän esasy çykdajylaryň biridir. Ol umumy önümçilik çykdajynyň 12-13%-e, käbir pudakda bolsa 27-44%-e çenli baryp ýetýär. Ýolagçy gatnatmagyň özüne düşýän gymmatynyň aşaklamagy ýol hyrhyň arzanladylmagy bilen baglanyşykly bolup, ol, *birinjiden,* halkyň hal-ýagdaýynyň ýokarlanmagyna, *ikinjiden,* demir ýol ulaga köpçülikleýin ýolagçy çekmäge ýardam edýär.

Demir ýol ulagda serişde tygşytlamak bilen baglanyşykly şu meselelere uly üns berilmelidir:

1. ylmy-barlag, tejribe-konstruktorçylyk hem-de önümçilik guramalaryň, kärhanalaryň tagallasyny energiýa we serişde tygşytlamagy göz öňünde tutýan meýilnama düzmäge; elektroenergiýa, ýangyç we material sarp edişi peseldýän tehniki, tehnologik we guramaçylyk usuly işläp düzmäge hem-de durmuşa ornaşdyrmaga gönükdirmeli. Ýangyç-energetiki serişdäniň 70%-ň otly çekmäge gidýändigini göz öňünde tutup, oňa uly üns berilmelidir.
2. häzirkizaman ylmy gazananlaryň esasynda energiýa we serişde tygşytlaýan innowasion ugurlary durmuşa ornaşdyrmak. Ylmy-tehniki ösüşden ugur alyp innowasiýa esaslanýan energiýa we serişde tygşytlaýan lokomotiw, wagon, motorwagon, bölüm gurluşlary döretmek; otly çekmekde gaz bilen işleýän tehnologiýa ulanmak; hereket edýän düzümde, çekiji ulgamda energiýa toplaýjy ulanmak; elektroenergiýany otlylara bermek üçin awtotransformator ulgamy döretmek; energiýany az sarp edýän diodly yşyklandyryş tehnikasyna geçmek; hereket edýän düzüme we demir ýol infrastrukturasyna tehniki hyzmaty, abatlaýyş işi robotlaşdyrmak; demir ýol ulagda tehniki serişdeleri dolandyrmakda awtomatlaşdyrylan ulgamdan, çalgy materialynda, energiýa we material tygşytlamakda nanotehnologiýadan peýdalanmak; desgalary energiýa tygşytlaýjy ulgam bilen enjamlaşdyrmak göz öňünde tutulmalydyr.
3. ýük hem-de ýolagçy otly gatnawyň amatly tertibini ornaşdyrmak, hereketiň energiýa tygşytlaýjy tertibiniň esasynda ýokary otly ýük agramy, uzynlygy ulanmak.
4. otly çekmäge sarp edilýän energiýany azaltmak; tehnologik prosesiň energiýa, material talap edijiligini peseltmek; zähmet öndürijiligini ýokarlandyrmak maksady bilen inwestisiýany netijeli peýdalanmak. Ol energiýa we serişde tygşytlaýan tehnologiýany lokomotiw ulanyşy gowulandyrmak üçin; hereket edýän düzüme, wagon parka, infrastruktura, otlynyň ýük agramyny ýokarlandyrmaga, wagonyň ýük göterijiligini, statiki we dinamiki agramy artdyrmaga, daşama tehnologiýany kämilleşdirmäge gönükdirilmelidir.
5. energiýa serişde ulanmagy dolandyrmagyň hilini ýokarlandyrmak, energiýa satyn alnyşyna we sarp edilişine gözegçilik ulgamy kämilleşdirmek.
6. ähli demir ýol kärhanasynda energiýa netijeliligini ýokarlandyrmaga gönükdirilen ykdysady höweslendirmäni üpjün etmek.
7. energiýa we serişde tygşytlamak meselä bagyşlanan maslahatlary yzygider geçirip durmak.